ประเทศไหน มีนิวเคลียร์มากสุดในโลก?
เคยสงสัยกันรึเปล่าว่าสหรัฐอเมริกา ที่คอยไปไล่จัดการประเทศต่างๆ ไม่ให้สร้างนิวเคลียร์ ตอนนี้มีนิวเคลียร์ครอบครองไว้ทั้งหมดกี่ลูก แล้วประเทศไหนมีนิวเคลียร์มากที่สุดในโลก  ลงทุนแมนจะเล่าให้ฟัง
18 พ.ค. 2561

ประเทศไหน มีนิวเคลียร์มากสุดในโลก? / โดย ลงทุนแมน
เคยสงสัยกันรึเปล่าว่าสหรัฐอเมริกา
ที่คอยไปไล่จัดการประเทศต่างๆ ไม่ให้สร้างนิวเคลียร์
ตอนนี้มีนิวเคลียร์ครอบครองไว้ทั้งหมดกี่ลูก
แล้วประเทศไหนมีนิวเคลียร์มากที่สุดในโลก
ลงทุนแมนจะเล่าให้ฟัง
ก่อนที่เราจะไปดูกันว่าประเทศไหนมีนิวเคลียร์ครอบครอง
เรามาดูต้นกำเนิดของนิวเคลียร์กันก่อน
หลายๆ คนน่าจะเข้าใจผิดกันว่า อัลเบิร์ต ไอน์สไตน์ เป็นคนสร้างระเบิดนิวเคลียร์คนแรก
จริงๆ แล้ว เขาไม่ได้เป็นคนสร้าง เพียงแต่ทฤษฎี E = mc2 ของเขาเป็นจุดเริ่มต้นของการสร้างเท่านั้น
ผู้สร้างระเบิดนิวเคลียร์คือ เจ. โรเบิร์ต ออพเพนไฮเมอร์ นักฟิสิกส์สัญชาติอเมริกัน พร้อมกับนักเคมี และวิศวกรระดับสุดยอดอีก 6,000 คน ภายใต้โครงการแมนฮัตตัน (Manhattan)
โครงการ Manhattan นี้เกิดขึ้นในสมัยสงครามโลกครั้งที่ 2 เพราะว่าสหรัฐอเมริกาสืบเจอว่าฝั่งเยอรมันกำลังจะพัฒนาอาวุธนิวเคลียร์เช่นกัน
แต่ฝั่งเยอรมันเกิดปัญหาภายในขัดแย้งกันเอง และสุดท้ายประเทศเยอรมันก็ถูกฝ่ายข้าศึกล้อมจนแพ้สงคราม ทำให้สหรัฐอเมริกาสามารถพัฒนาอาวุธนิวเคลียร์ได้สำเร็จเป็นชาติแรก
หลังจบสงครามโลกครั้งที่ 2 เพียงแค่ 2 ปี รัสเซียเองก็สามารถสร้างนิวเคลียร์ได้สำเร็จเช่นกัน
สหรัฐอเมริกาและรัสเซีย จึงเป็น 2 ชาติแรกในโลกที่มีอาวุธนิวเคลียร์ครอบครอง
แล้วปัจจุบันมีประเทศไหนบ้างที่มีอาวุธนิวเคลียร์อยู่ ?
ตอนนี้มีทั้งหมด 9 ประเทศที่มีอาวุธนิวเคลียร์ครอบครองอยู่ (ข้อมูลจาก CNBC)
เมื่อเรารู้ชื่อประเทศแล้ว เราอาจจะตกใจ
เกาหลีเหนือ 20 ลูก
อิสราเอล 80 ลูก
อินเดีย 130 ลูก
ปากีสถาน 140 ลูก
สหราชอาณาจักร 215 ลูก
จีน 270 ลูก
ฝรั่งเศส 300 ลูก
สหรัฐอเมริกา 6,550 ลูก
รัสเซีย 6,800 ลูก
สังเกตได้ว่าประเทศที่แพ้สงครามอย่าง ญี่ปุ่น และ เยอรมัน ถึงแม้ว่าพวกเขาน่าจะมีเทคโนโลยีที่จะผลิตอาวุธนิวเคลียร์ได้ แต่พวกเขาเลือกที่จะไม่มีนิวเคลียร์เลยซักลูก
ส่วนประเทศที่ครอบครองอาวุธนิวเคลียร์มากที่สุดในโลกนั่นก็คือ รัสเซีย นั่นเอง
นี่ก็อาจจะเป็นสาเหตุหนึ่งที่ว่าทำไม 2 ประเทศนี้ถึงมีอิทธิพลมากกว่าประเทศอื่นๆ ทั่วโลก
แล้วทั้ง 9 ประเทศที่ครอบครองอาวุธนิวเคลียร์เหล่านี้มีเงื่อนไขอะไรหรือไม่
ทั้งหมดนี้จะแบ่งเป็น 3 กลุ่ม
กลุ่มแรก ประเทศมหาอำนาจนิวเคลียร์ ที่ยอมรับและอยู่ภายใต้สนธิสัญญาห้ามทดลองระเบิดนิวเคลียร์บางส่วน มีทั้งหมด 5 ประเทศคือ รัสเซีย, สหรัฐอเมริกา, จีน, อังกฤษ และฝรั่งเศส
กลุ่มที่สอง คือ ประเทศที่ยอมรับว่ามีอาวุธนิวเคลียร์ในครอบครอง แต่ไม่ทำสนธิสัญญาใดๆ เลย ก็คือ อินเดีย,ปากีสถาน และเกาหลีเหนือ
กลุ่มที่สาม คือ ประเทศที่มี แต่ไม่ยอมรับว่ามี ก็คือ อิสราเอล
แม้ว่าจะแบ่งเป็น 3 กลุ่มใหญ่ แต่ทุกประเทศก็ให้เหตุผลเดียวกันในการครอบครองคือ มีเอาไว้เพื่อป้องกันตัวเองจากผู้รุกราน
แสดงถึงว่า ประเทศต่างๆ อาจจะมีนิวเคลียร์ได้ ถ้าไม่ได้สนใจเรื่องความสัมพันธ์ระหว่างประเทศหรืองบประมาณที่จะนำมาสร้างนิวเคลียร์
ถ้าเกิดสงครามโลกขึ้นมาอีกครั้ง ด้วยจำนวนนิวเคลียร์ที่มีอยู่ทั่วโลกที่มีอยู่ตอนนี้
คงจะนึกภาพกันไม่ออกเลยว่าจะทำให้โลกเราถอยหลังไปกี่ปี..
ข้อมูลที่น่าสนใจทิ้งท้าย
นิวเคลียร์ 1 ลูก รุนแรงขนาดไหน?
นิวเคลียร์แต่ละลูก จะมีความรุนแรงไม่เท่ากัน โดยจะวัดจากการปลดปล่อยพลังงานที่นิวเคลียร์ทำได้
ระเบิดนิวเคลียร์ที่ฮิโรชิม่ามีการปลดปล่อยพลังงานอยู่ที่ 15 กิโลตัน สามารถทำให้เมืองทั้งเมืองหายไปได้และมีคนเสียชีวิตนับแสนจากเหตุการณ์นี้
ตอนนี้นิวเคลียร์ที่มีความรุนแรงที่สุดในโลกเป็นของรัสเซีย สามารถปลดปล่อยพลังงานได้ถึง 50 เมกะตัน
เมื่อเทียบกับของฮิโรชิม่าแล้ว มีความรุนแรงมากกว่าถึง 3,800 เท่า
และในโลกนี้มีระเบิดนิวเคลียร์รวมกันทั้งหมดกว่าหมื่นลูก
ถ้าเกิดสงครามนิวเคลียร์ระหว่างกันก็น่าจะทำให้ อารยธรรมทั้งหมดของมนุษย์หายไปได้ในพริบตา..
----------------------
ระเบิดนิวเคลียร์ มีความรุนแรง แต่ลงทุนแมนมีบทความนะจ๊ะ
ติดตามบทความลงทุนแมน ได้ที่
-บล็อกดิท blockdit 
-อินสตาแกรม 
-ทวิตเตอร์ 
-ไลน์ 
----------------------
Reference
-
-
-
[6463].